Механизмът на ЕС за бежанците в Турция за 2016—2017 г. възлиза на 3 милиарда евро, като 2,9 милиарда вече са отпуснати и са подписани договори за 55 проекта[[1]](#footnote-1) на стойност 1,78 милиарда евро. Всички тези договори са в процес на изпълнение. Общата изплатена сума достигна 908 милиона евро.[[2]](#footnote-2)

***Хуманитарна помощ***[[3]](#footnote-3)

Размерът на финансирането, за което са сключени договори, се увеличи до 638 милиона евро благодарение на 40 хуманитарни проекта с 119 партньори, като проектите са насочени към покриване на основни нужди, закрила, образование, здравеопазване, храна и подслон. Понастоящем от средствата в размер на 638 милиона евро, за които са сключени договори, 488 милиона са изплатени. Ключовите проекти включват:

* Мрежата за социална закрила при извънредни обстоятелства: през септември бе отбелязан важен етап с достигането на един милион получатели. Проектът за обвързан с условия трансфер на средства в брой за образование също подпомага над 136 000 деца. Предстои и двата проекта да бъдат продължени през декември.
* Други проекти, които предоставят достъп до услуги, включително закрила, социални услуги, държавни социалноосигурителни схеми и услуги, свързани със сексуалното и репродуктивното здраве и със сексуалното и основаното на пола насилие.

***Нехуманитарна помощ***

Стойността на сключените договори се увеличи на 1,14 милиарда евро, а изплатените средства достигнаха 420 милиона евро.

* През ноември беше подписан първи проект за увеличаване на достъпа до професионално образование и обучение за сирийски бежанци и уязвими подрастващи лица от Турция, втори проект за изграждане на шест системи за снабдяване с питейна вода, инсталации за обработка на отпадъци и канализационна инфраструктура, и трети проект за изграждане на болница с 300 легла.
* Текущите дейности по линия на Механизма оказаха значително въздействие на място. До момента над 20 000 сирийски пациенти са преминали през консултации в трите медицински центъра, отворени от ЕС, в които работят 585 души медицински и немедицински персонал и чиято дейност помага за справяне с натиска върху местната система на здравеопазване. В областта на образованието са наети 100 учители по арабски език, на 11 445 сирийски деца са преподавани уроци за преодоляване на изоставането, а на над 25 000 деца е предоставено ново училищно оборудване. 1605 души вече са участвали в курсове за професионални умения, професионално обучение или развитие на стопанска дейност.
1. Списъкът с проектите по линия на Механизма е достъпен на адрес: <https://ec.europa.eu/neighbourhood-enlargement/sites/near/files/facility_table.pdf> [↑](#footnote-ref-1)
2. Средствата се изплащат на траншове до приключването на проектите в съответствие с принципите на добро финансово управление. Като част от дейностите за осигуряване на видимост по линия на Механизма е изготвена интерактивна карта, която позволява директна визуализация на мястото на изпълнение на различните проекти и очакваните резултати от тях <http://ec.europa.eu/enlargement/news_corner/migration/index_en.htm>. [↑](#footnote-ref-2)
3. Предоставянето на хуманитарна помощ по Механизма продължава да се извършва в съответствие със законодателството на ЕС в областта на хуманитарната помощ и принципите, залегнали в Европейския консенсус относно хуманитарната помощ. [↑](#footnote-ref-3)